b'\n_START_ARTICLE_\nRadering (skrift)\n_START_SECTION_\nRaderkniven\n_START_PARAGRAPH_\nDet \xc3\xa6ldste redskab til at fjerne fejl, er nok raderkniven, hvorved man kunne skrabe bl\xc3\xa6kket og det \xc3\xb8verste lag af et pergamentblad eller et stykke papir. Miniaturer fra middelalderen viser sommetider en skriver (som regel en munk) ved sin skrivepult med en pen i den h\xc3\xb8jre h\xc3\xa5nd og en kniv i den venstre. Kniven kan ogs\xc3\xa5 have tjent til at tilsk\xc3\xa6re pennen. Raderknive finder ogs\xc3\xa5 anvendelse i dag, men n\xc3\xa6ppe p\xc3\xa5 et kontor. Sm\xc3\xa5 raderpenne kunne f\xc3\xa5s til montering i et penneskaft.\n_START_SECTION_\nRadervand\n_START_PARAGRAPH_\nRadervand best\xc3\xa5r af to v\xc3\xa6sker, hvor den ene virker blegende p\xc3\xa5 bl\xc3\xa6kket, den anden neutraliserer det blegende stof. Som blegemiddel kan anvendes hypoklorit. Det findes derfor som et s\xc3\xa6t med to flasker, hvor man p\xc3\xa5 skift p\xc3\xa5f\xc3\xb8rer en dr\xc3\xa5be fra den ene og flaske og en dr\xc3\xa5be fra den anden. Ind imellem opsuges overskydende v\xc3\xa6ske med tr\xc3\xa6kpapir.\n_START_SECTION_\nViskel\xc3\xa6der\n_START_PARAGRAPH_\nViskel\xc3\xa6der bruges fortrinsvist til fjernelse af blyantsstreger og tegnekul, men s\xc3\xa6rlige viskel\xc3\xa6dere kan slibe det \xc3\xb8verste lag af papiret og derved fjerne bl\xc3\xa6k eller skrivemaskineskrift. Der findes ogs\xc3\xa5 viskel\xc3\xa6dere med sm\xc3\xa5 dr\xc3\xa5ber af opl\xc3\xb8sningsmiddel, der kan fjerne tusch fra tegnefolie.\n_START_SECTION_\nGlasb\xc3\xb8rste og raderskjold\n_START_PARAGRAPH_\nAfslibning af papiroverfladen kan g\xc3\xb8res let ved brug af en glasb\xc3\xb8rste, der best\xc3\xa5r af korte, stive fibre af glas i et h\xc3\xa5ndtag. For at begr\xc3\xa6nse afslibningen til selve stregen, kan man g\xc3\xb8re brug af et raderskjold, der er en tynd metalplade med udstandsede huller af forskellig form.\n_START_SECTION_\nRadex og retteb\xc3\xa5nd\n_START_PARAGRAPH_\nTil brug for skrivemaskinen fandtes sm\xc3\xa5 \xc3\xa6sker med blade af tynd plastik belagt med en kridtagtig bel\xc3\xa6gning med et fast bindemiddel. Man anbragte arket mellem farveb\xc3\xa5ndet og papiret med det forkerte bogstav, og s\xc3\xa5 skrev man det forkerte bogstav en gang til, hvorved det d\xc3\xa6kkedes af et tyndt lag hvid farve, der kl\xc3\xa6bede til papiret. Nyere skrivemaskiner havde i stedet et retteb\xc3\xa5nd, der var let kl\xc3\xa6brigt og kunne l\xc3\xb8fte det sorte pigment v\xc3\xa6k fra papiret, n\xc3\xa5r man skrev oveni. Mange skrivemaskiner kunne huske det skrevne p\xc3\xa5 den aktuelle linje, s\xc3\xa5 man bare skulle trykke p\xc3\xa5 slettetasten. Retteb\xc3\xa5nd fungerede kun med nyere typer af farveb\xc3\xa5nd, ikke med de gammeldags af silke.\n_START_SECTION_\nRettelak\n_START_PARAGRAPH_\nRettelak, der popul\xc3\xa6rt kaldes for fjumrevand, er en lak med et hvidt pigment og et meget flygtigt opl\xc3\xb8sningsmiddel og er derfor hurtigtt\xc3\xb8rrende. Lakken f\xc3\xa5s b\xc3\xa5de i flasker med en pensel og i s\xc3\xa6rlige penne.\n_START_SECTION_\nKorrektur roller\n_START_PARAGRAPH_\nDa opl\xc3\xb8sningsmidlerne i rettelak har givet bekymring for folks helbred (de giftige opl\xc3\xb8sningsmidler er for l\xc3\xa6ngst fjernet), findes der ogs\xc3\xa5 dispensere, der kan rulle et tyndt lag hvid farve fra en rulle ud p\xc3\xa5 papiret og derved let d\xc3\xa6kke teksten.\n_START_SECTION_\nRadersikkert papir\n_START_PARAGRAPH_\nFor at vanskeligg\xc3\xb8re arbejdet for forfalskere, findes der s\xc3\xa6rlige papirtyper, hvor overfladen tydeligt viser, hvis der har v\xc3\xa6ret raderet. Den slags papir bruges bl.a. i pas.'